Folketing
2008-04-02

Det lyder, som om det er nogle, der er langt væk fra os, men realiteten er jo, at de økonomiske rammer, som de overenskomstforhandlinger, der nu er brudt sammen på en række områder, foregår i, er bestemt af Folketinget og finansministeren, og derfor er det jo rendyrket hykleri, hvis det er sådan, at folk fra regeringspartierne og Dansk Folkeparti siger, at de for alvor mener, at der skal ske et løft for disse grupper. Man har nemlig ikke stillet de midler, der er brug for, til rådighed. Jeg går ud fra, at de, som har det synspunkt, at ligeløn er en vigtig opgave, i hvert fald ikke medvirker til et regeringsindgreb eller folketingsindgreb over for de offentlige overenskomster, for det vil ikke løse problemerne omkring ligeløn. Men det kan vi jo vende tilbage til. Ellers er det jo sådan, at når man laver skattelettelser, som primært er til fordel for de højestlønnede og de rigeste i Danmark, betyder det sådan set også, at de mest er til fordel for mændene.